מסכת קידושין דף מא עמוד א

האיש מקדש את בתו כשהיא נערה. כשהיא נערה אין, כשהיא קטנה לא; מסייע ליה לרב, דאמר רב יהודה אמר רב, ואיתימא רבי אלעזר: אסור לאדם שיקדש את בתו כשהיא קטנה, עד שתגדל ותאמר בפלוני אני רוצה.

**אסור לאב לקדש ביתו קטנה**

1. **מקורות סותרים**

שנינו: "אמר רב יהודה אמר רב:.. המשיא אשה לבנו קטן.. עליו הכתוב אומר למען ספות הרוה את הצמאה לא יאבה ה' סלח לו. מיתיבי: ...המדריך בניו ובנותיו בדרך ישרה, והמשיאן סמוך לפירקן - עליו הכתוב אומר וידעת כי שלום אהלך ופקדת נוך ולא תחטא! - **סמוך לפירקן שאני**[[1]](#footnote-1)".

בפשטות המסקנה היא שאין לחתן קטנים ממש, אבל קטנים הקרובים להיות גדולים מותר ואף רצוי. כך מסביר שם רש"י: "דלאו היינו קטן כולי האי, דמשום שנה או חצי שנה לא תזנה עליו".

בדרישה הציע בזה שתי אפשרויות. הוא מביא את קושיית המהרש"ל:

"תימא על הטור וכן על הרי"ף (טז ב) והרא"ש (סי' א) שהביאו דבריו (של רב) לפסק הלכה, ופסקו נמי כברייתא דלעיל בסימן א' (עמ' ד - ה) שמצוה להשיא בניו ובנותיו סמוך לפרקן והנה הארכתי בענין בפרק הבא על יבמתו (יש"ש יבמות סי' לא).. עכ"ל. ול"נ דלק"מ, דמ"ש לעיל בסימן א' (שם) דמצוה להשיאן סמוך לפרקן הרמב"ם ורבינו ס"ל **פירושו: אחר פרקן** וכמ"ש ב"י לעיל סימן א' (עמ' ה ד"ה ומ"ש אבל). ואפילו אם פירושו קודם פרקן.. מכל מקום **לענין זה נקרא גדולה כשהיא סמוכה לפרקה שיש לה שכל לבחור** באיש בין האנשים, ולומר בפלוני אני רוצה. לאפוקי קטנה[[2]](#footnote-2)". כבר הריטב"א הסתפק בין שתי האפשרויות:

"אפשר כשיש בה דעת ומתרצית בדבר, וכן כל היכא דליכא למיחש שתמאן בו, אי נמי כשהיא נערה דאיתה ברשותיה[[3]](#footnote-3)".

**ב.גיל**

אם כן דרך אחת ליישב בין הסוגיות, היא להבדיל בין קטנות ממש לבין קרובות לגדלות. ראיה לדבר היא שבשני המקומות דנים בשיטת רב[[4]](#footnote-4). אולם הריב"ש פסק שדברים כפשטם:

"דרך בני אדם להקפיד שלא להשיא בנותיהן בקטנותן וגם שיש לו **אסור** בדבר מדברי רב יהודה עד שתגדיל... דאע"ג שעתה נהגו התר בדבר שמא יקדמנו אחר או מטעם אחר זה רצה לדקדק על עצמו יותר לקיים דברי חכמים. וגם שאע"פ שנהגו התר אין עושין כן כי אם על צד **הזרות**. ובודאי דלשון עד שיגדילו אין לדונו זולתי בלשון **גדלות ממש,** ולישנא דרבנן נקט דאמרי אסור לאדם שיקדש את בתו עד שתגדיל דהוי זמן ידוע.. דלא מעייל איניש נפשיה לספיקא[[5]](#footnote-5)".

**ג.הסכמה** מצאנו כמה אמוראים שהשיאו את בנותיהם קטנות:

"רב אחא בר אבא איקלע לבי רב חסדא חתניה, שקליה לבת ברתיה אותבוה בכנפיה. אמר ליה: לא סבר לה מר דמקדשא? אמר ליה: עברת לך אדרב, דאמר רב יהודה אמר רב, ואיתימא רבי אלעזר: אסור לאדם שיקדש את בתו כשהיא קטנה, עד שתגדיל ותאמר בפלוני אני רוצה[[6]](#footnote-6)". רב חסדא אף לא השיב עניינית לטענה זו. אמנם, אם מדובר בבת המדוברת בסיפור הבא, יש לציין שבת זו הביעה את רצונה: "בת רב חסדא הוה יתבה בכנפיה דאבוה, הוו יתבי קמיה רבא ורמי בר חמא. אמר לה: מאן מינייהו בעית? אמרה ליה: תרוייהו, אמר רבא: ואנא בתרא[[7]](#footnote-7)". גם רבינא השיא את בנו לביתו הקטנה של רבי חנינא[[8]](#footnote-8). בשולחן ערוך לא הזכיר לשון איסור:

"מצוה שלא יקדש בתו כשהיא קטנה עד שתגדל ותאמר: בפלוני אני רוצה[[9]](#footnote-9)".

מסביר בחלקת מחוקק[[10]](#footnote-10): "אף על גב דבגמרא אמרו אסור לקדש בתו, אפשר באומר לה צאי ו**קבלי** קידושיך, ליכא איסורא. ומ"מ מצוה להמתין עד שתגדיל".

כך מיישב הב"ח את הפסקים של הרי"ף והרא"ש:

"רב לא אסר אלא לקדש את בתו קטנה שלא מדעתה עד שתאמר בפלוני אני רוצה. אבל כשתאמר בפלוני אני רוצה, מצוה להשיאה סמוך לפרקה אף על פי שעדיין קטנה היא. והא דקאמר רב עד שתגדיל ותאמר בפלוני אני רוצה- אורחא דמילתא נקט, דאין רגילות שהקטנה תאמר: 'בפלוני אני רוצה' עד שתגדיל. אבל אם פקחית היא ותאמר בפלוני אני רוצה, מצוה להשיאה סמוך לפרקה, אף על פי שעדיין היא קטנה. ותו דבגמרא ליתא בספרים שבידינו עד שתגדיל ביו"ד אלא עד שתגדל[[11]](#footnote-11).. ותו דבפרק האומר (קידושין סד ב) איתא גבי קידושי קטנה: 'לא שביק איניש מצוה דרמי עליה'.. אלמא דמצוה היא[[12]](#footnote-12)". הוא מוכיח זאת גם ממנהג האמוראים אולם בסיום דבריו הוא מביא דעה חולקת: "מיהו במרדכי פרק אף על פי (כתובות סי' קעט) כתב וז"ל: אבל פוסקין על הקטנה (כתובות נז ב) -פירש"י דוקא בלא קידושין, אבל בקידושי קטנות לא, דאמר רב אסור לאדם שיקדש את בתו הקטנה. ואומר ר"ת: מאן לימא לן דהלכתא כוותיה? האמר שילהי פרק י' יוחסין 'עבר מר אדרב', ואפ"ה רב חסדא לא חשש". הרי שהמרדכי ורבינו תם, אינם מקבלים את החילוק בגיל הקטנות, כפי שעולה גם מדברי התוספות אצלנו. אם כן, לדעת רבינו תם, פשוט אין הלכה כמימרא של רב לאסור.

"בספר שיטה לא נודע למי מובא הטעם לאסור גם כשהקטנה מסכימה, מפני שחוששים שמא תחזור בה לכשתגדל[[13]](#footnote-13). ואפשר לומר עוד שרצון של קטנה אינו נחשב רצון, וכמו שאמרו על פיתוי קטנה שהוא אונס[[14]](#footnote-14)".

**ד.גדר האיסור**

התשבץ נזקק לשאלה הבאה:

"ראובן קדש את בתו קטנה לאיש אחד וקבעו זמן לנישואין. ועבר הזמן ביותר מכפליים ממה שקבעו ביניהם. ועתה אבי הארוסה תובע את הארוס לינשא עם הארוסה, והארוס טוען כי הבת עדיין היא קטנה ולא בגרה ולכן לא ישא אותה עד אשר תגדל בשנים ותביא סימנים[[15]](#footnote-15)".

בתשובתו מציב מנהיגם של יהודי אלג'יר כמה נקודות חשובות:

1. "אף על גב דקי"ל (כתובות ע"ה ע"א) אתתא ניחא לה בכל דהוא, כדאמרינן: 'טב למיתב טן דו מלמיתב ארמלא', היינו דוקא בגדולה, דאם נתרצית לישא ניחא לה בכל דהו, אף על גב דלא חזיתיה לגברא. אבל **קטנה אם נכנסה בלבה השנאה, גם כשתגדל תשאר עומדת בשנאתה**".
2. "המימרא הזאת שאמר רב **היא הלכה,** דהא תלמודא דייק ממתניתין דיוקא לסיועיה לרב. וא"כ היאך אין אנו חוששין בזמן זה לאיסור זה? שהרי אנו רואים כי **רוב בני אדם משיאין בנותיהם בקטנותם** ואין מוחה בידם".
3. מה שאמר רב אסור לו לאדם שיקדש וכו'. לאו דוקא אסור, אלא ר"ל **שאין ראוי** לעשות כן". הוכחה הוא מביא מברייתא בכתובות: "תניא (כתובות נ"ז ע"ב) 'קטנה בין היא בין אביה יכולין לעכב'. דמשמע דאי ניחא לה ולאביה-כונס. ואי איסורא איכא, הלא אינם ברשותם, ואפי' אם ירצו אינם יכולין! ומאי 'יכולין לעכב' "?

גם רש"י לא הזכיר איסור, לא בסוגייתנו ולא בכתובות[[16]](#footnote-16).

"א"כ האי אסור דאמר רב לאו דוקא אסור, אלא למימרא דלאו אורח ארעא. וכ"כ הרמב"ם בפ"ג מהל"א בפ"י וז"ל: "אעפ"י שיש לאב לקדש את בתו כשהיא קטנה **אין ראוי** לעשות כן אלא מצות חכמים שלא יקדש אדם את בתו עד שתגדל ותאמר בפלוני אני רוצה".. וכן כתב בפ"י וז"ל "ואם רצו לכונסה כשהיא קטנה **כונס ואין ראוי לעשות כן** עכ"ל ז"ל. מכל הני מילי משמע **דאיסורא ליכא.** והאי דאמרי' 'אסור',.. לאו דוקא אסור אלא אינו ראוי. ולכן **בכל דורות האחרונים לא הקפידו בדבר זה** ונהגו להשיא בנותיהם בקטנותן כי האדם מתיירא **שמא לא יבא לידו איש אחר כזה** שהוא מבקש על בתו עתה... וה"ה לאיש הזה אבי הבת כי הוא מתפחד שמא ילך לו האיש העומד על בתו ויפנה על ימין או על שמאל ולא ימצא אחר כמותו. וג"כ חיישינן **שמא לא תמצא ידו בזמן אחר להמציא נדוניית בתו** כמו שכתבו התוס' ". כאן מביא הרשב"ץ גם את שיטת רבינו תם, הסובר שאין הלכה כרב ומסכם למעשה:

1. "נראה שנישואי הקטנה לית בה איסורא אלא אורחא דמילתא. ואם נתרצה אביה והוא -יכול לכנוס. וכ"ש בזמננו זה, **דלית מאן דחש להא מילתא דרב**. וא"כ בנ"ד, שקבעו זמן והאב והאשה נתרצו בנישואין- אין הבעל יכול לעכב מלכנוס ולומר עדיין קטנה היא, שהרי קבע זמן. והאי תקנתא דעבדי רבנן משום דילמא מעיילא פחדא מהשתא וחלשה- לאו תקנתא דידיה היא, אלא תקנתא דידה היא. **ומאחר שהרשות בידו לישא, והוא מעכב ועבר זמן קביעות זמן הנישואין- חייב הוא במזונותיה".**

**ה. מה נאסר**

דעה יחידה מחלקת בין קידושין לבין נישואין: "בעל שו"ת שמחת יום טוב[[17]](#footnote-17) כותב שכל האיסור הוא רק לעשות את הקידושין כשהיא קטנה, אבל אם בא כבר להשיאה ממש- אין איסור בדבר, שכן אין חשש שתחזור בה אחר שכבר חיה עימו. בדרך זו הוא מתרץ את הסתירה בין סוגייתנו לבין הסוגיה בסנהדרין, ומפרש שששם מדובר על נישואין.. הריטב"א.. כותב שאסור לקדשה **אע"פ** שהנישואין יהיו רק כשתגדל. משמע שהנישואין כשלעצמם אף הם אסורים. כיוצא בזה מוכח מהרמב"ם [[18]](#footnote-18) שם הוא פוסק שאין **נושאין** את הקטנה[[19]](#footnote-19)".

**ו. סיכום**

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | ר"ת | ב"ח | תשבץ | ריטב"א ודרישה | תוספות ורמ"א | שמחת יום טוב |
| מקורות מתירים | סנהדרין עו, כתובות נז, כאן סד, אמוראים שחיתנו. | הלכה | בהסכמתה או בשיתופה | מותר משיקולים שונים | סמוכה לפירקה | שעת הדחק שאני | נישואין |
| מקורות אוסרים | רב בסוגייתנו | לא להלכה | שלא מדעתה | ראוי לכתחילה | קטנה ממש | עקרונית | קידושין |
| תגובות |  | בית שמואל בדעת הרמב"ם והשו"ע. הם רק חשו לרב. | כך מציע בחלקת מחוקק בדעת הרמב"ם והשו"ע. | כך הוא מבאר ברמב"ם. וכן כס"מ[[20]](#footnote-20). |  |  | רמב"ם וריטב"א חולקים. וכן במקנה[[21]](#footnote-21). |

"בזמנינו אין מקדשין את הקטנות ולא שמענו מעולם מי שיקדש את הקטנה ונכון הוא דבש"ס [מ"א א] איתא דאסור לקדשה כשהיא קטנה ונהי דכשהיא מתרצית אין בזה איסור [חמ"ח] מ"מ אין זה נכון וכן המנהג פשוט בזמנינו במדינתינו[[22]](#footnote-22)".

**ז. הסכמה ובגרות**

כבר התבאר שלדעת הב"ח די באחד משני התנאים. קטנה שמסכימה מותר לקדשה. אולם כמה וכמה חולקים על כך גם לדבריו: "התוספות.. כתבו טעם למנהג שלנו לקדש בנותינו אפילו קטנות לפי שהגלות מתגבר עלינו ושמא לא יהיה סיפוק בידו להשיאה ותשב בתו עגונה לעולם עכ"ל. נראה שהבינו הא דקאמר רב: 'עד שתגדל' היינו שתהא גדולה ממש. וכמו שפירש ר"ת כנראה מדברי המרדכי[[23]](#footnote-23)". דהיינו, כל מי שנזקק לתירוץ שונה בין הסוגיות, כגון צרות הגלות, או שאין הלכה כרב, נראה שלא קיבל את החילוק של הב"ח. נראה שטעם הדבר כפי שהתבאר, שאין לסמוך על רצונה של קטנה, כפי שכתבו בעלי התוספות:

"קטנה שמתקדשת ע"י אביה, איכא למיחש שמא אם היתה גדולה לא היתה מתרצית".

מוסיף הר"ן: "אף על גב דניחא לה בכל דהו, דטב למיתב טן דו מלמיתב ארמלו כדאמרינן לעיל, התם הוא בגדולה, דכיון דשוייה שליח מדעתה סברה וקבלה ולא חיישינן לאימלוכי. אבל בקטנה דשלא מדעתה, איכא למיחש שמא לכשתגדיל לא תתרצה בו[[24]](#footnote-24)".

הרשב"א מרחיב את היריעה:

"דוקא בגדולה **דמדלא הקפידה לומר**- חזקה ניחא לה בכל דהוא. אבל קטנה, דלמא לכשתגדל לא תתרצה בו, א"נ איכא למימר דקטנה חיישינן דלמא ממללו לה מילי עילויה, ומתוך שדעתה קלה תתפתה ותשנאנו. משא"כ בגדולה". לדעתו משמע שבגדלות אין צורך בהסכמה מפורשת של הבת. מחלוקת ראשונים היא זו. דעתו של הראב"ד כדברי הרשב"א, אולם בתוספות ר"י הזקן הקשה על כך, מדוע מנתה הגמרא שני תנאים: 'עד שתגדיל, ותאמר'. לדעתו "אפילו גדולה, כשאחר עושה, לא ניחא ליה", ועלינו לשמוע הסכמה מפורשת שלה. הדעה הראשונה תסביר: "משהגדילה אנו **מוחזקין בה שנוח לה** בכל מי שיברור לה אביה, ותאמר עליו רוצה אני בו ומצד טב למיתב[[25]](#footnote-25)".

**ח. על מי מוטל האיסור**

הרמב"ם כתב: "מצות חכמים שלא יקדש אדם את בתו כשהיא קטנה עד שתגדיל ותאמר בפלוני אני רוצה. **וכן האיש** אין ראוי לו שיקדש קטנה[[26]](#footnote-26)". לעומת זאת השולחן ערוך התנסח: "מצוה שלא יקדש בתו כשהיא קטנה..". "אולי כיוון שאין זה איסור גמור ופעמים שהדבר מותר לגמרי, לכן אין המקדש צריך לחוש לכלום בשעה שהאב מוסרה לקידושין[[27]](#footnote-27)".

1. מסכת סנהדרין דף עו עמוד ב. [↑](#footnote-ref-1)
2. דרישה אבן העזר סימן לז אות ט. [↑](#footnote-ref-2)
3. ריטב"א דף נא עמוד ב. הב"ח כתב: "לפעד"נ דפי' זה הוא היפך האמת. דלכל הפוסקים והמפרשים פירושו סמוך לפרקן מלפניו מקמי שנעשו גדולים". (ב"ח אבן העזר סימן לז סוף אות ו). [↑](#footnote-ref-3)
4. המקנה. [↑](#footnote-ref-4)
5. שו"ת הריב"ש סימן קצג. [↑](#footnote-ref-5)
6. דף פא עמוד ב. [↑](#footnote-ref-6)
7. מסכת בבא בתרא דף יב עמוד ב. [↑](#footnote-ref-7)
8. מסכת נדה דף סו סוף עמוד א. [↑](#footnote-ref-8)
9. אבן העזר סימן לז סעיף ח. [↑](#footnote-ref-9)
10. אות יד. [↑](#footnote-ref-10)
11. "היינו דמחמדא" (מרומי שדה). [↑](#footnote-ref-11)
12. ב"ח אבן העזר סימן לז אות ו. [↑](#footnote-ref-12)
13. "אם מעשיו רעים ליכא הך סברא דטב למיתב וכו' ובהא מיירי הכא דכיון שהיא קטנה, אינה יודעת לענין מעשיו מטוב עד רע, אבל כשתגדל תשאל עליו אם טוב הוא". (פרחי כהונה). [↑](#footnote-ref-13)
14. בירור הלכה דף מא עמוד א ציון ז סוף אות ב. [↑](#footnote-ref-14)
15. שו"ת תשב"ץ חלק ד (חוט המשולש) טור א סימן יט. [↑](#footnote-ref-15)
16. דף נז עמוד ב. אולי משם למד הריטב"א בסוגייתנו: "מסתברין דשידוכין שרי". [↑](#footnote-ref-16)
17. אות י. [↑](#footnote-ref-17)
18. הלכות גירושין פרק יא הלכה א [↑](#footnote-ref-18)
19. בירור הלכה אות ד. [↑](#footnote-ref-19)
20. אישות פרק הלכה טז. [↑](#footnote-ref-20)
21. במשמרות כהונה הציע שזו דעת רש"י בכתובות נז, שכתב שהבעיה בפסיקה על קטנה להינשא היא רק טורח. [↑](#footnote-ref-21)
22. ערוך השולחן אבן העזר סימן לז סעיף לג. [↑](#footnote-ref-22)
23. ב"ח אבן העזר סימן לז אות ו. [↑](#footnote-ref-23)
24. הר"ן על הרי"ף דף טז עמוד ב. [↑](#footnote-ref-24)
25. מאירי. [↑](#footnote-ref-25)
26. רמב"ם הלכות אישות פרק ג הלכה יט. [↑](#footnote-ref-26)
27. בירור הלכה אות ה. [↑](#footnote-ref-27)